Szám: 379–2019.

***Imalánc papokért és szerzetesekért***

Szent Pál apostol figyelmeztet:

***„szüntelenül imádkozzatok!”*** *(Tessz 5, 17).*

Ebben az évben, amikor főegyházmegyénkben a HIVATÁS témáját járjuk körül, szeretnénk a pap- és szerzetes testvéreket imaháttérrel felvértezni. Tudjuk, hogy ez a gyakorlat már most létezik szórványosan egyházközségeinkben, de fontosnak tartjuk kiterjeszteni a főegyházmegye egészére.

Gyakorlatilag ez azt jelentené, hogy minden felszentelt papért és szerzetesért egy éven át valaki imádkozik. Ennek az alapmintáját a Teréz Misszió gyakorlatából merítettük. *(*[*http://www.papaimisszio.hu/index.php?option=com\_content&task=view&id=937&Itemid=1*](http://www.papaimisszio.hu/index.php?option=com_content&task=view&id=937&Itemid=1)*)*

Az imahátteret a következő módon szervezzük meg:

* felkérjük a plébános atyákat, hogy a közösségeikben hirdessék meg és írják össze azokat a személyeket, akik szívesen bekapcsolódnának ebbe az imaszolgálatba (alább található egy hirdetés-tervezet is).
* Az imát vállaló személytől a következő adatokat kell bekérni:

***1. név,***

***2. pontos postacím,***

***3. telefonszám,***

***4. e-mail cím.***

* A jelentkezők adatait kérjük elküldeni *2019. április 30-ig* a Pasztorális Irodához (a gyf.pasztorális.iroda@gmail.com címre), ahol összesítik ezeket.
* Ezt követően minden jelentkezőnek személyesen elküldik egyházmegyénk valamely papjának vagy szerzetesének a keresztnevét/ bérmanevét, akiért imádkozni fog az év folyamán.

Nem a személyes kötődés a fontos, hanem az imádságos elköteleződés. Az atyák és szerzetesek is csak annyit tudnak majd, hogy valaki értük imádkozik, de az imádkozó személy nevét nem közöljük. Fontos a diszkréció megőrzése, amiről a Pasztorális Iroda kezeskedik minden vonatkozásban.

**Hirdetés:**

***A HIVATÁS ÉVÉBEN arra hívjuk meg híveinket, hogy imáikkal támogassák azokat, akik a papi és szerzetesi hivatást vállalták.***

*Szükségük van az imára, hogy hivatásukban megerősödjenek és kitartsanak.*

***Tervünk az, hogy minden pap és szerzetes mögött álljon egy imádkozó személy.***

*Ennek érdekében arra kérjük kedves híveinket, hogy vállaljanak imát egy-egy papért vagy szerzetesért, bekapcsolódva ebbe a közös imahálóba.*

***Az imát vállaló személy egy pap vagy szerzetes keresztnevét fogja megkapni, akiért naponta elvégez egy Miatyánkot és egy rövid fohászt.***

*Kérjük, jelentkezzenek a plébánián a név, postacím, e-mail cím és telefonszám megadásával.*

***Köszönjük a szolgálatot!***